Tuesday, October 11, 2011
BAKISAH SARANG BINGKARUNGAN.
Kisahnya hari ini bingkarungan lagi kalaparan, kasak kusuk di dalam sarang
handak kaluar sambil bagamat. Babaya handak bajalan kaluar sarang rupanya
ada nang mangaruh di luar.
Dilihatnya... "Baaaahhh... Ada macan mancugut
kada singgarakan di muhara sarang, talinga pina cagat mahunggang, mana parak
banar lawan sarang, asa gair banar", jar bingkarungan bafikir.
Rupanya fikir-fikir sambil bafikir.... "Aummmhh...", jar macan basuara.
"Naaahhh.Kumakan ikam bingkarunganai... Parutku lapar banar nah... Balum
dapat mangsa. Pokoknya ikam kumakan...",ujar macan.
Rupanya bingkarungan liwat takut, batis asa manggatar , pa ampihannya
taluncat gugur pada sarang. Pas gugurnya tamasuk kadalam talinga
macan..... Hahahahaa...
Macan pun takajut, nangapa nang masuk kadalam talinga asa galianan banar,
makin bagagah bagarak bamakin galianan.
"Ampuuuun... Aku kada tahan bingkarungan nai... Aku kada jadi mamakan,
kaluar ikam ditalingaku...
Addeeehhh...", ujar macan sambil bukah kasitu kamari.
Akhirnya takipai jua awak bingkarungan kaluar talinga macan. Asa sigar
dah macan sambil bajalan kapinggir sungai, kahausan handak minum.
Waktu tuntung minum, macan malihat manusia mandi.
"Hahhhh...", jar macan. "Ada mangsa pang disini, cocok banar nih aku lagi lapar",
ujar macan sambil baparak maintip manusia itu. Makin parak samakin
baparak... Buassshh. Maloncat kahadapan manusia naitu pas lagi bahanduk
wan basilih tapih. "Nahhhh, kumakan nam manusia ai...", ujar macan sambil
mangaruh wan mamaraki.
Takajut banar orang naitu kada sakira, langsung taduduk takusur
di tanah kada kawa apa-apa lagi.
Macan nih baparak tarus handak marungkau, rupanya pas siap handak mahantam.
Macan langsung tadiam di hadapan orang itu.Rupanya macan ada nang
dilihatnya.
Dilihat macan ada lagi sarang bingkarungan ba'andak di bawah ingkang
orang itu.
"Baaaaahhhh... Bangat banar..!", jar macan, kanapa ada
lagi sarang bingkarungan disitu...? Kada jadi makan hak.... Daripada
dimasuki bingkarungan di talinga lagi, baik aku bajauh..."
Bussssshhhh. Baloncat bukah simacan kada maingat lagi.
"Syukuuuur...",ujar orang itu sambil mamuntal tapih, bakas takajut
tadi kada marasa sampai tatilanjang saikungan. Hahahahaha
hahaahahaaa..
1 comment:
eng_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn ban_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn ind_Latn bjn_Latn ind_Latn bjn_Latn bjn_Latn bjn_Latn bjn_Latn bjn_Latn bjn_Latn tgl_Latn fra_Latn